གཞན་ཡང་སངས་རྒྱས་ཆོས་ལུགས་ནི་ཐོག་མཐའ་བར་གསུམ་དུ་དགེ་བའི་ངོ་བོར་གྱུར་པའི་ཆོས་ལུགས་ཤིག་ཡིན་ཞིང་།སྟོན་པ་ཤཱཀྱ་ཐུབ་པས་མདོ་ལས།དམ་པའི་ཆོས་ནི་ཐོག་མར་དགེ་བ།བར་དུ་དགེ་བ།ཐ་མར་དགེ་བ།དོན་བཟང་པོ།ཚིག་འབྲུ་བཟང་པོ།མ་འདྲེས་པ།ཡོངས་སུ་རྫོགས་པ།ཡོངས་སུ་དག་པ།ཡོངས་སུ་བྱང་བ་ཞེས་ཐོག་མཐའ་བར་གསུམ་དུ་དགེ་བ་ནི་དམ་པའི་ཆོས་ཡིན་པ་དང་།སོ་སོར་ཐར་བའི་མདོ་ལས།སྡིག་པ་ཅི་ཡང་མི་བྱ་སྟེ།།དགེ་བ་ཕུན་སུམ་ཚོགས་པར་སྤྱད།།རང་གི་སེམས་ནི་ཡོངས་སུ་འདུལ།།སངས་རྒྱས་བསྟན་པ་འདི་ཡིན་ནོ།།ལུས་ཀྱི་སྡོམ་པ་ལེགས་པ་སྟེ།།ངག་གི་སྡོམ་པ་ལེགས་པ་ཡིན།།ཡིད་ཀྱི་སྡོམ་པའང་ལེགས་པ་སྟེ།།ཐམས་ཅད་དུ་ནི་སྡོམ་པ་ལེགས།།ཞེས་གསུངས་པ་ལྟར།སྡིག་པ་མི་དགེ་བའི་ལས་སྤངས།དགེ་བའི་ལས་དེ་བསྒྲུབས་ནས་རང་རྒྱུད་ཀྱི་སེམས་མ་རུངས་པ་འདུལ་བ་ནི་སངས་རྒྱས་ཀྱི་ཆོས་རྣལ་མ་ཡིན་ཞིང་།སེམས་ཅན་ཐམས་ཅད་ལ་གནོད་པ་སྤོང་ཞིང་སྡུག་བསྔལ་སེལ་བར་བྱེད་པ་དང་།སེམས་ཅན་ཐམས་ཅད་ལ་ཕན་བདེ་སྒྲུབ་པ་ནི་སངས་རྒྱས་ཆོས་ལུགས་ཀྱི་སྤྱོད་པ་འཚེ་བ་མེད་པ་དེ་ཡིན་ནོ།།